**Tiszavasvári Város Önkormányzata Képviselő-testületének .../2025. (VI. 27.) önkormányzati rendelete**

**Helyi jelentőségű védett természeti területté nyilvánításról**

[1] A rendelet célja a helyi jelentőségű védett természeti területek meghatározása és ezen területek kezelési terve.

[2] Tiszavasvári Város Önkormányzatának Képviselő-testülete a természet védelméről szóló 1996. évi LIII. törvény 24. § (1) bekezdésének b) pontjában és 36. § (1) bekezdésében kapott felhatalmazás alapján a természet védelméről szóló 1996. évi LIII. törvény 62. § (2) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 5/2025. (IV.1.) önkormányzati rendelet 4. melléklet 1.1.,1.12. és 1.24. pontjai által biztosított véleményezési jogkörében eljáró Pénzügyi és Ügyrendi Bizottság véleményének kikérésével a következőket rendeli el:

**1. §**

Tiszavasvári Város Önkormányzatának Képviselő-testülete helyi jelentőségű védett természeti területté nyilvánítja a Dessewffy kastélypark, a Dessewffy kastélypark erdő 1. és a Dessewffy kastélypark erdő 2. nevű területeket.

**2. §**

A Dessewffy kastélypark helyi jelentőségű védett természeti terület kiterjedése 7 ha 6257 m2, a Dessewffy kastélypark erdő 1. helyi jelentőségű védett természeti terület kiterjedése 14 ha 485 m2, a Dessewffy kastélypark erdő 2. helyi jelentőségű védett természeti terület kiterjedése 47 ha 3701 m2, ingatlan-nyilvántartási helyrajzi számait az 1. melléklet tartalmazza.

**3. §**

(1) A terület legfontosabb természeti értékei közé tartozik a Dessewffy-kastély körül elhelyezkedő angol stílusú park, amelyhez a 2439 helyrajzi számú és a 0163 helyrajzi számú erdőterületek kapcsolódnak.

(2) A védetté nyilvánítás indoka és természetvédelmi célja a következő: a területeken található értékes növényzet.

**4. §**

(1) A Dessewffy kastélypark, a Dessewffy kastélypark erdő 1. és a Dessewffy kastélypark erdő 2. természetvédelmi kezelési tervét a 2. melléklet tartalmazza.

(2) A terület természetvédelmi kezelési feladatait ellátó szervezet:

*a)* Dessewffy kastélypark a Nyíregyházi Szakképzési Centrum,

*b)* a Dessewffy kastélypark erdő 1. és a Dessewffy kastélypark erdő 2. Nyírerdő Nyírségi Erdészeti Zrt.

**5. §**

Ez a rendelet a kihirdetését követő nyolcadik napon lép hatályba.

*1. melléklet a .../2025. (VI. 27.) önkormányzati rendelethez*

(A melléklet szövegét a(z) 1. melléklet.pdf elnevezésű fájl tartalmazza.)

*2. melléklet a .../2025. (VI. 27.) önkormányzati rendelethez*

(A melléklet szövegét a(z) 2. melléklet.pdf elnevezésű fájl tartalmazza.)

Általános indokolás

A Tvt. 24. § (1) bekezdés b) pontjában foglaltakkal összhangban települési önkormányzat csak természeti területet (Tvt. 4. § b) pont, 15. § (1) bekezdés) és más, a Tvt. 22. §-a alapján védelemre érdemes földterületet nyilváníthat védetté. Terület védetté nyilvánításának előkészítését a Tvt. 25. § (2)−(4) és (6)−(9) bekezdése szabályozza a helyi jelentőségű, valamint az országos jelentőségű védett természeti területek létesítésének esetében külön eljárásrendet megkülönböztetve.

A Tvt. 28. § (6) bekezdésében foglaltakból az következik, hogy helyi jelentőségű védett természeti terület kizárólag a Tvt. 28. § (1) bekezdés c) pont szerinti **természetvédelmi terület**, vagy d) pont szerinti **természeti emlék** kategória valamelyikébe sorolható be a védelem célja és a védett természeti terület kiterjedése alapján.

A természetvédelemért felelős miniszter a természeti területeken és más, védelemre érdemes földterületeken (Tvt. 24. § (1) bekezdés a) pont) túlmenően jogosultsággal rendelkezik a Tvt. 4. § a) pontja szerinti természeti értékek védetté nyilvánítására is (Tvt. 24. § (2) bekezdés). Utóbbi jogköre kizárólagos. Védett természeti értékek közé tartoznak pl. a jogszabály alapján kiemelt természetvédelmi oltalomban részesülő növény- és állatfajok, vagy a Tvt. erejétől fogva a barlangok.

Fentiekből következően természeti érték védetté nyilvánítására a települési önkormányzatoknak nincs jogköre.

A felülvizsgálat során megállapítást nyert, hogy az Adatlapban foglaltak alapján Tiszavasvári város településképének védelméről szóló 9/2020. (IV.1.) önkormányzati rendelet (a továbbiakban: TKR) 3. mellékletének pontosítására volt szükség a 2439, 2443 és 2444 hrsz.-ú területek vonatkozásában a következő okok miatt:

a 2439 és a 2443 hrsz.-ú területeken helyi egyedi védelemmel érintett elemek nem találhatóak, ezért azok törlése szükséges, továbbá

a nyilvántartások alapján a Szovjet obeliszk a 2444 hrsz.-ú területen áll, ennek okán a táblázatban a helyrajzi szám pontosítása szükséges.

A fentieken túl a **Dessewffy kastélypark ( 2443 hrsz), a Dessewffy kastélypark erdő 1.  (2439 hrsz), és a Dessewffy kastélypark erdő 2. (0163 hrsz)** védetté nyilvánítása ez idáig nem önálló, kifejezetten és kizárólagosan helyi jelentőségű védett természeti terület létesítésére irányuló rendelettel, hanem más szabályozási célú és tartalmú rendelet (településképvédelmi rendelet) keretében, annak részeként történt.

A helyi jelentőségű védett természeti területre vonatkozó normát önálló önkormányzati rendeletben szükséges megállapítania a képviselő-testületnek.

Részletes indokolás

**Az 1. §-hoz**

A természetvédelmi területek meghatározása

**A 2. §-hoz**

A természetvédelmi terület kiterjedése

**A 3. §-hoz**

Természetvédelmi terület jellege és a védetté nyilvánítás indoka

**A 4. §-hoz**

A természetvédelmi kezelési feladatait ellátó szervezetek.

**Az 5. §-hoz**

A rendelet hatályba léptetéséről rendelkezik

**Az 1. melléklethez**

Természetvédelmi területek nyilvántartó lista.

**A 2. melléklethez**

A védett természeti területek kezelési terve