**ELŐTERJESZTÉS**

Tiszavasvári Város Önkormányzata Képviselő-testületének

**2025. június 25-én** tartandó **rendes nyílt** ülésére

**Az előterjesztés tárgya:** **A Bűdi Biztos Kezdet Gyerekház átvételéről**

**Melléklet:** -

**Az előterjesztés előadója:** Balázsi Csilla polgármester

**Az előterjesztés témafelelőse:** Krasznainé dr. Csikós Magdolna osztályvezető

**Ügyiratszám:** TPH/………/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. sz. melléklet 1.10. pont |

**Az ülésre meghívni javasolt szervek, személyek:**

|  |  |
| --- | --- |
| Dr. Molnár Tímea, a Kornisné Központ intézményvezetője | [szeszk@gmail.com](mailto:szeszk@gmail.com) |
|  |  |
|  |  |

Tiszavasvári, 2025. június 19.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A Bűdi Biztos Kezdet Gyerekház átvételéről**

**Tisztelt Képviselő-testület!**

**A "*Tiszavasvári Komplex Felzárkóztatási Program Indításáról*" szóló 1957/2020. (XII.21.) Korm. határozat alapján a Tiszavasvári Komplex Felzárkóztatási Program megvalósítása kapcsán beruházás/felújítás tárgyban a BM/3017-13/2021. iktatószámú Támogatói okirattal megítélt támogatásból** Tiszavasvári Város Önkormányzata vállalta a Büdi részen (4**440 Tiszavasvári, Vasvári Pál u. 93.) lévő népkonyha felújítását és a kivitelezést követően Tanoda és Biztos Kezdet Gyerekház** működtetését **30-30 fővel.**

**Ezen ellátásokat jelenleg a Magyarországi Magiszter Alapítvány (4024 Debrecen, Wesselényi u. 4/b) látja el a Tiszavasvári Város Önkormányzatával kötött együttműködési megállapodás alapján. Az alapítvány részére az épület ingyenes használatba adásra került 2024. január 1. napjától az önkormányzattól.**

***A gyermekek védelméről és a gyámügyi igazgatásról szóló 1997. évi XXXI. törvény* (a továbbiakban Gyvt.), valamint *a gyermekek esélynövelő szolgáltatásainak szakmai feladatairól és működési feltételeiről szóló 40/2018. (XII.4.) EMMI rendelet* a Tanoda és Biztos Kezdet Gyerekház szolgáltatásokat a gyermekjóléti alapellátások között sorolja fel, és határozza meg annak személyi és tárgyi feltételeire vonatkozó keretszabályokat.**

**A Gyvt. 38/A. §-a alapján a Biztos Kezdet Gyerekház elsősorban rendszeres gyermekvédelmi kedvezményben részesülő, vagy hátrányos/halmozottan hátrányos helyzetű gyermekek és szüleik számára nyújt fejlődési lemaradást kompenzáló, a szülői kompetenciákat erősítő, a szülő és az óvodába még nem járó gyermek számára együttesen és önkéntesen igénybe vehet társadalmi felzárkóztatást segítő, a személyiségfejlődés egészét szem előtt tartó, prevenciós szolgáltatás.**

**A Gyvt. 38/B. § alapján a tanoda olyan, elsősorban rendszeres gyermekvédelmi kedvezményben részesülő, vagy hátrányos helyzetű vagy halmozottan hátrányos helyzetű gyermekek és kivételesen fiatal felnőttek számára nyújtott, önkéntesen igénybe vehető társadalmi felzárkózást segítő, a személyiségfejlődés egészét szem előtt tartó, prevenciós szolgáltatás, amely az Nktv. szerinti kötelező tanórai és egyéb foglalkozásokon való részvétel idején kívül, valamint a tanítási szünetekben segíti elő a szociokulturális hátrányok kompenzálását, a tanulmányok folytatását, a társadalomba való sikeres beilleszkedést, az életpálya-tervezést és a szabadidő hasznos eltöltését.**

**A tanoda a szolgáltatásait a helyi sajátosságokra és a gyermekek egyéni szükségleteire építve, a szülők bevonásával, a gyermek nevelési-oktatási intézményével, a család- és gyermekjóléti szolgálattal, a család- és gyermekjóléti központtal, a helyben elérhető egyéb, az érintett korosztály számára szolgáltatást nyújtó intézménnyel, valamint szükség esetén a gyermekvédelmi jelzőrendszer egyéb tagjával együttműködve nyújtja.**

A Tiszavasvári Képviselő-testület kifejezte szándékát arra vonatkozóan is a 171/2023 (VI.12.) Kt. határozatában, illetve a már megkötött együttműködési megállapodás része is, hogy **az újonnan, Tiszavasvári, Széles u. 3. (2523/3 hrsz) ingatlanon megépülő Tanoda és Biztos Kezdet Gyerekházak üzemeltetését** is a Magyarországi Magiszter Alapítványon keresztül kívánja működtetni.

A Magyarországi Magiszter Alapítvánnyal több egyeztetést követően látható, hogy a már működő Bűdi Biztos Kezdet Gyerekház kihasználtsága alacsony, működése nem hatékony, nem az elvárt mutatókat hozza.

**Ezért javaslom a jövőbeni üzemeltetésre vonatkozóan a Biztos Kezdet Gyerekházak és Tanodák önkormányzati működtetését a már szociális és gyermekvédelmi feladatokat jelenleg is ellátó Kornisné Liptay Elza Szociális és Gyermekjóléti Központ intézményen keresztül.**

**Javaslom 2026. január 1. napjától első lépesben átvenni a Bűdi Biztos Kezdet Gyerekház fenntartását, működtetését.**

Ennek a jelenlegi finanszírozási szerződése 2025. december 31. napjával jár le.

A Biztos Kezdet Gyerekházak befogadására és költségvetési támogatására benyújtandó pályázati lehetőség várhatóan 2025. július 31. napja után nyílik meg.

Erre Tiszavasvári Város Önkormányzata, már mint a Bűdi Biztos Kezdet Gyerekház fenntartója nyújthat be pályázatot a 2026. január 1. napjától történő finanszírozás érdekében.

Javaslom, hogy kezdeményezze az Önkormányzat a Magyarországi Magiszter Alapítványtól a **Bűdi Biztos Kezdet Gyerekház épületrésze visszavételét az Önkormányzathoz, és annak mint a jövőbeni működtető, a Kornisné Központ részére történő átadását 2026. január 1. napjával.**

Ehhez szükséges a **Kornisné Központ Alapító okirata módosítása** az új telephely felvétele, illetve a Biztos Kezdet Gyerekház tevékenység megjelölése miatt.

A finanszírozási pályázathoz **szükséges a Kornisné Központnak 2026. január 1. napjától jogerős működési engedéllyel rendelkeznie a Bűdi Biztos Kezdet Gyerekház tekintetében.** A Gyerekház jelenleg is működik 2 fő személyzettel, az alapítványnak korábban átadott, pályázatból beszerzett eszközökkel. Tervek szerint a meglévő személyi állományt és tárgyi eszközöket átvenné a Kornisné Központ, mellyel biztosítva lennének a működési engedélyhez szükséges feltételek.

Belügyminisztériumi támogatásból épülhet fel a Széles u. 3. alatt a közösségi ház, melyben szintén Biztos Kezdet Gyerekház és Tanoda is működne 2027. 07. 15. napjától.

Jelenlegi elképzelések szerint ezeket is az Önkormányzat a jövőben a saját intézményén keresztül működtetné.

A Bűdi városrészben működő, jelenleg a Magiszter Alapítvány üzemeltetésben lévő Tanoda önkormányzati fenntartásba átvétele, és szintén saját intézményen keresztül történő működtetése is célszerűnek látszik az egységesség, hatékonyság érdekében. Erre azonban a finanszírozási feltételek alakulása miatt csak a későbbiekben kerülhet sor.

Ezek előkészítésére javaslom a Magyarországi Magiszter Alapítvánnyal kötött együttműködési megállapodás és használati szerződés felülvizsgálatát a következő testületi ülésen.

**Kérem a Képviselő-testületet, hogy hozzon döntést a Biztos Kezdet Gyerekházak és Tanodák fent vázolt önkormányzati működtetése előkészítéséről, az ezzel kapcsolatos előterjesztést megtárgyalni és a határozat-tervezetet elfogadni szíveskedjen**.

Tiszavasvári, 2025. június 19.

**Balázsi Csilla**

**polgármester**

**Határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2025. (VI. 25.) Kt. számú**

**határozata**

**A Bűdi Biztos Kezdet Gyerekház átvételéről**

Tiszavasvári Város Önkormányzata Képviselő-testülete **a Bűdi Biztos Kezdet Gyerekház átvételéről** szóló előterjesztéssel kapcsolatban az alábbi határozatot hozza:

1. Dönt arról, hogy 2026. január 1. napjától a Bűdi Biztos Kezdet Gyerekház (4440 Tiszavasvári, Vasvári P. u. 93.) épületét visszaveszi a Magyarországi Magiszter Alapítványtól, és azt átadja a Kornisné Liptay Elza Szociális és Gyermekjóléti Központ részére.
2. Dönt arról, hogy a Bűdi Biztos Kezdet Gyerekház működtetését 2026. január 1. napjától a Kornisné Liptay Elza Szociális és Gyermekjóléti Központon keresztül, valamint az újonnan épülő 4440 Tiszavasvári, Széles u. 3. ingatlanon 2027. július 15. napjától beindítandó Biztos Kezdet Gyerekház és Tanoda működtetését szintén saját intézményén keresztül kívánja működtetni az önkormányzat.
3. Felhatalmazza a Polgármestert, hogy kezdeményezze a 171/2023 (VI.12.) Kt sz. határozattal elfogadott Magyarországi Magiszter Alapítvánnyal megkötött együttműködési megállapodás és használati szerződések módosítását jelen határozat 1. és 2. pontjában megfogalmazott döntésekre vonatkozóan.
4. Felhatalmazza a Polgármestert, hogy a Bűdi Biztos Kezdet Gyerekház (4440 Tiszavasvári, Vasvári P. u. 93.) Kornisné Központ keretében való működtetéshez szükséges működési engedély beadásához, valamint az intézmény alapító okirata módosításához szükséges intézkedéseket tegye meg, és azokat a következő testületi ülésre készítse elő.
5. Felhatalmazza a Polgármestert, hogy a Bűdi Biztos Kezdet Gyerekház (4440 Tiszavasvári, Vasvári P. u. 93.) Kornisné Központ keretében való működtetéshez szükséges Biztos Kezdet Gyerekházak befogadására és költségvetési támogatásra vonatkozó pályázatot készítse elő és a kiírás esetén azt nyújtsa be.
6. Felkéri a Polgármestert, hogy ezen döntésről tájékoztassa a Kornisné Központ intézményvezetőjét és a Magiszter Alapítvány elnökét.

**Határidő:** 2025. július 31. **Felelős:** Balázsi Csilla polgármester

és Dr. Molnár Tímea Kornisné Központ intézményvezetője